Vuwani-matrieks kan nie eksamen skryf nie‘n Leerling by ‘n afgebrande skool in Vuwani, Limpopo (Mei 2016) Foto: ANA Ongeveer 2 500 Limpopo-matrikulante het Maandag die teleurstellende nuus gekry dat hulle nie saam met die res van die land kan eksamen skryf nie. Skole het nog nie weer in Vuwani en omliggende dele oopgemaak nie, byna ŉ maand nadat gewelddadige betogings oor ŉ besluit deur die munisipale afbakeningsraad, die gebied geruk het. Een van die matrieks, Cedrick Rambau van Vhudzani Secondary School in Mashau Village, het gesê sy skool is afgebrand omdat die leerlinge versuim het om hulle te skaar by die ontstoke betogers. Rambau sê hy begin nou hoop verloor. “Ons het Vrydag by nog ŉ skool probeer aansluit, maar alles het nou verander en ons is weer op straat.” Meer as 20 skole is in die gebied afgebrand toe die munisipale afbakeningsraad besluit het om Vuwani by die nuwe Malamulele-munisipaliteit in te sluit, en nie meer by Makhado (Louis Trichardt) nie. Omliggende skole wil nie van die leerlinge aanvaar nie, uit vrees dat hulle skole ook geteiken sal word. “Ons mis waardevolle tyd,” het hy bygevoeg. “Ons is nou toeskouers terwyl ander leerlinge hulle eksamen skryf.” Daar was geen onderwyser in sig nie. Die provinsiale departement van onderwys het gesê dit is nog nie veilig vir onderwysers om terug te keer nie. “Die situasie in Vuwani is nog steeds gespanne,” het Naledzani Rasila, woordvoerder van die departement, gesê. “Ons hande is vasgebind en daar is niks wat ons in hierdie stadium kan doen nie.” ŉ Inter-ministeriële taakspan is vroeg in Mei aangestel, maar skole en winkels bly gesluit nadat gesprekke vasgeval het. Lees alle vorige berigte oor Vuwani op Maroela Media.